Document ID: 32013D0443

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Αυγούστου 2013
για ορισμένα μέτρα προστασίας σχετικά με την υψηλής παθογονικότητας γρίπη των πτηνών του υποτύπου H7Ν7 στην Ιταλία, συμπεριλαμβανομένου του καθορισμού περαιτέρω απαγορευμένων ζωνών, και για την κατάργηση της εκτελεστικής απόφασης 2013/439/ΕΕ
[κοινοποιηθείσα υπό τον αριθμό C(2013) 5623]
(Το κείμενο στην ιταλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2013/443/ΕΕ)
H ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
Εκτιμώντας τα ακόλουθα:
(1)
Η γρίπη των πτηνών αποτελεί μια λοιμώδη ιογενή νόσο των πτηνών, συμπεριλαμβανομένων των πουλερικών. Οι λοιμώξεις από τους ιούς της γρίπης των πτηνών σε κατοικίδια πουλερικά προκαλούν δύο κύριες μορφές της εν λόγω νόσου, οι οποίες διακρίνονται από τη λοιμοτοξικότητά τους. Η χαμηλής παθογονικότητας μορφή της νόσου κατά κανόνα προκαλεί ήπια μόνο συμπτώματα, ενώ η υψηλής παθογονικότητας μορφή της έχει ως αποτέλεσμα πολύ υψηλά ποσοστά θνησιμότητας στα περισσότερα είδη πουλερικών. Η εν λόγω νόσος μπορεί να έχει σοβαρό αντίκτυπο στην κερδοφορία της πτηνοτροφίας.
(2)
Η γρίπη των πτηνών διαπιστώνεται κυρίως στα πτηνά, αλλά σε ορισμένες περιπτώσεις μπορούν να εμφανιστούν λοιμώξεις και σε ανθρώπους, μολονότι ο κίνδυνος είναι γενικά πολύ περιορισμένος.
(3)
Σε περίπτωση εμφάνισης εστίας της γρίπης των πτηνών, υπάρχει κίνδυνος ο παράγοντας της νόσου να εξαπλωθεί σε άλλες πτηνοτροφικές εκμεταλλεύσεις με πουλερικά ή άλλα πτηνά σε αιχμαλωσία. Ως εκ τούτου, η νόσος μπορεί να εξαπλωθεί από το ένα κράτος μέλος στο άλλο ή σε τρίτες χώρες, μέσω του εμπορίου ζώντων πτηνών ή των προϊόντων τους.
(4)
Η οδηγία 2005/94/ΕΚ του Συμβουλίου (3) θεσπίζει ορισμένα προληπτικά μέτρα που αφορούν την επιτήρηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται σε περίπτωση εμφάνισης εστίας γρίπης των πτηνών στα πουλερικά ή σε άλλα πτηνά σε αιχμαλωσία. Η εν λόγω οδηγία προβλέπει τη δημιουργία ζωνών προστασίας και επιτήρησης σε περίπτωση εμφάνισης εστίας της γρίπης των πτηνών υψηλής παθογονικότητας.
(5)
Η οδηγία 2009/158/ΕΚ του Συμβουλίου (4) καθορίζει τους κανόνες για το εμπόριο των εν λόγω προϊόντων εντός της Ένωσης, συμπεριλαμβανομένων και των ενδεικνυόμενων κτηνιατρικών πιστοποιητικών.
(6)
Σε συνέχεια της κοινοποίησης, από μέρους της Ιταλίας, μιας εστίας γρίπης των πτηνών υψηλής παθογονικότητας του υποτύπου H7Ν7 σε εκμετάλλευση στον δήμο Ostellato, στην επαρχία Ferrara της περιφέρειας Emilia-Romagna στις 15 Αυγούστου 2013, η Επιτροπή εξέδωσε την εκτελεστική απόφαση 2013/439/ΕΕ (5), που θεσπίζει διατάξεις για ζώνες προστασίας και επιτήρησης που πρέπει να καθοριστούν γύρω από την εκδηλωθείσα εστία.
(7)
Στις 21 Αυγούστου 2013 η Ιταλία κοινοποίησε την εμφάνιση μιας δεύτερης εστίας της νόσου στην κοινότητα Mordano εντός της επαρχίας Bologna και στις 23 Αυγούστου 2013 την εμφάνιση μιας τρίτης εστίας της νόσου στην κοινότητα Ροrtomaggiore στην επαρχία Ferrara, επίσης στην περιφέρεια Emilia-Romagna, και έλαβε αμέσως τα απαιτούμενα μέτρα σύμφωνα με την οδηγία 2005/94/ΕΚ, συμπεριλαμβανομένου του καθορισμού ζωνών προστασίας και επιτήρησης και περαιτέρω απαγορευμένων ζωνών, οι οποίες θα πρέπει να ορίζονται στα μέρη A, B και Γ του παραρτήματος της παρούσας απόφασης.
(8)
Η Επιτροπή εξέτασε τα εν λόγω μέτρα σε συνεργασία με την Ιταλία και βεβαιώθηκε ότι τα σύνορα αυτών των ζωνών που καθορίστηκαν από την αρμόδια αρχή του οικείου κράτους μέλους βρίσκονται σε ικανοποιητική απόσταση από την εκμετάλλευση στην οποία εκδηλώθηκε η επιβεβαιωμένη εστία.
(9)
Για να προληφθεί τυχόν περιττή διαταραχή στο εμπόριο εντός της Ένωσης και να αποφευχθεί η επιβολή αδικαιολόγητων φραγμών στο εμπόριο από τρίτες χώρες, είναι αναγκαίο να καθοριστούν εσπευσμένα οι εν λόγω ζώνες που έχουν θεσπιστεί στην Ιταλία σε ενωσιακό επίπεδο και να προβλεφθεί ότι δεν αποστέλλονται από τις εν λόγω ζώνες ζώντα πουλερικά, πουλερικά έτοιμα προς ωοτοκία, νεοσσοί μίας ημέρας και αβγά προς επώαση από τις εν λόγω ζώνες σε άλλα κράτη μέλη ή σε τρίτες χώρες.
(10)
Οι νεοσσοί μίας ημέρας παρουσιάζουν αμελητέο κίνδυνο διασποράς της νόσου υπό τον όρο ότι, σύμφωνα με τις διατάξεις του άρθρου 30 στοιχείο γ) σημείο iii) δεύτερο εδάφιο της οδηγίας 2005/94/ΕΚ, έχουν εκκολαφθεί από αβγά προς επώαση που προέρχονται από εκμεταλλεύσεις εκτός των ζωνών προστασίας και επιτήρησης και ότι το εκκολαπτήριο αποστολής μπορεί να εξασφαλίσει, βάσει της οικείας τεχνικής υποστήριξης και των οικείων συνθηκών εργασίας με βιοασφάλεια, ότι δεν έχει υπάρξει κανενός είδους επαφή των αβγών αυτών με άλλα αβγά προς επώαση ή νεοσσούς μίας ημέρας που προέρχονται από σμήνη πουλερικών εκτρεφόμενα στις καθορισμένες ζώνες προστασίας και επιτήρησης και που έχουν, επομένως, διαφορετική κατάσταση υγείας.
(11)
Τα αβγά επώασης εξίσου παρουσιάζουν αμελητέο κίνδυνο διασποράς της νόσου, υπό τον όρο ότι, σύμφωνα με τις διατάξεις του άρθρου 30 στοιχείο γ) σημείο iv) της οδηγίας 2005/94/ΕΚ, προέρχονται από εκμεταλλεύσεις που βρίσκονται εκτός της ζώνης προστασίας και επιτήρησης και οι συσκευασίες τους απολυμαίνονται πριν από την αποστολή σε καθορισμένο εκκολαπτήριο.
(12)
Συνεπώς, κρίνεται σκόπιμο η αρμόδια αρχή της Ιταλίας να μπορεί να εγκρίνει τις αποστολές νεοσσών μίας ημέρας και αβγών επώασης από τις περαιτέρω απαγορευμένες ζώνες που καθορίζονται με την παρούσα απόφαση σύμφωνα με τις απαιτήσεις της οδηγίας 2005/94/ΕΚ και υπό τον όρο ότι η Ιταλία υποβάλλει εκ των προτέρων γραπτή κοινοποίηση και το κράτος μέλος ή η τρίτη χώρα προορισμού επιβεβαιώνουν την προηγούμενη συγκατάθεσή τους να παραλάβουν τις εν λόγω αποστολές.
(13)
Για την εξακρίβωση της συμμόρφωσης με τις διατάξεις της παρούσας απόφασης, κρίνεται σκόπιμο να περιλαμβάνεται σχετική αναφορά στα κτηνιατρικά πιστοποιητικά που προβλέπονται στην οδηγία 2009/158/ΕΚ.
(14)
Για λόγους σαφήνειας, θα πρέπει να καταργηθεί η εκτελεστική απόφαση 2013/439/ΕΕ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Ιταλία εξασφαλίζει ότι οι ζώνες προστασίας και επιτήρησης και οι περαιτέρω απαγορευμένες ζώνες που έχουν καθοριστεί σύμφωνα με το άρθρο 16 παράγραφοι 1 και 4 της οδηγίας 2005/94/ΕΚ περιλαμβάνουν τουλάχιστον τις περιοχές που απαριθμούνται στα μέρη A, B και Γ του παραρτήματος της παρούσας απόφασης.
Άρθρο 2
1. Η Ιταλία εξασφαλίζει ότι δεν αποστέλλονται από τις ζώνες που απαριθμούνται στα μέρη A, Β και Γ του παραρτήματος ζώντα πουλερικά, πουλερικά έτοιμα προς ωοτοκία, νεοσσοί μίας ημέρας και αβγά προς επώαση σε άλλα κράτη μέλη ή σε τρίτες χώρες.
2. Κατά παρέκκλιση από την παράγραφο 1, η αρμόδια αρχή της Ιταλίας μπορεί να εγκρίνει αποστολές νεοσσών μίας ημέρας από τις ζώνες που αναφέρονται στο μέρος Γ του παραρτήματος σε άλλα κράτη μέλη ή τρίτες χώρες με την προϋπόθεση ότι:
α)
εφαρμόζονται τα μέτρα που προβλέπονται στο άρθρο 30 στοιχείο γ) σημείο iii) δεύτερο εδάφιο και σημείο iv) της οδηγίας 2005/94/ΕΚ·
β)
η αρμόδια αρχή του κράτους μέλους ή της τρίτης χώρας προορισμού έχει λάβει προηγουμένως γραπτή κοινοποίηση και αναλαμβάνει να προβεί στην παραλαβή των αποστολών των νεοσσών μίας ημέρας και των αβγών επώασης και να κοινοποιήσει την ημερομηνία άφιξής τους στην εκμετάλλευση προορισμού στο έδαφός της στην αρμόδια αρχή της Ιταλίας.
3. Η Ιταλία εξασφαλίζει ότι τα κτηνιατρικά πιστοποιητικά που συνοδεύουν τις αποστολές που αναφέρονται στην παράγραφο 2 με προορισμό άλλα κράτη μέλη περιλαμβάνουν την ένδειξη:
«Η παρούσα αποστολή συμμορφώνεται με τους όρους υγείας των ζώων που προβλέπει η εκτελεστική απόφαση της Επιτροπής 2013/443/ΕΕ (6).
Άρθρο 3
Καταργείται η εκτελεστική απόφαση 2013/439/ΕΕ.
Άρθρο 4
Η παρούσα απόφαση απευθύνεται στην Ιταλική Δημοκρατία.
Βρυξέλλες, 27 Αυγούστου 2013.

Labels: 3
18
6